《题胡徵君器之和陶轩》
宋代·虞集

春木晨荣，秋华夕滋。流云行天，逝者如斯。柴车葛巾，曷能归来？

我怀古人，徒诵其诗。有美君子，尚友先觉。靡觞不咏，无咏不属。

岂无他人，孰此追躅？优哉游哉，君子之乐。吾侪小人，力绌乃休。

犹可以驰，曷其停辀？卷舒无闷，入圣实优。敢以未成，窃方前修。

祖德之述，尚论其世。我独何无，夙坠羁絷。闻君赞歌，祇以生愧。

既曰知非，请勖馀岁。

作者简介：虞集（1272～1348）元代著名学者、诗人。字伯生，号道园，人称邵庵先生。少受家学，尝从吴澄游。成宗大德初，以荐授大都路儒学教授，李国子助教、博士。仁宗时，迁集贤修撰，除翰林待制。文宗即位，累除奎章阁侍书学士。领修《经世大典》，著有《道园学古录》、《道园遗稿》。虞集素负文名，与揭傒斯、柳贯、黄溍并称“元儒四家”；诗与揭傒斯、范梈、杨载齐名，人称“元诗四家”。